PLE วิ่งแรง 4% หลังคว้า 2 งานก่อสร้าง มูลค่ากว่า 2 พันลบ.
PLE วิ่งแรง 4% ราคาแตะ 0.70 บ. หลังคว้างานก่อสร้างโรงพยาบาลกรุงเทพคริสเตียน 464 ลบ. เผยจับมือ “ออสซี่ คอนสตรัคชั่นส์” ตั้งกิจการร่วมค้า รับงานก่อสร้างทางด่วนเอกชัย-บ้านแพ้ว 1.6 พันลบ.
PLE คว้างานก่อสร้างทางด่วนเอกชัย-บ้านแพ้ว 1.6 พันลบ. และงานก่อสร้างโรงพยาบาลกรุงเทพคริสเตียน 464 ลบ.
11 ม.ค. 2566

ผู้สื่อข่าวรายงานว่า วันนี้ (11 ม.ค.66) ราคาหุ้น บริษัท เพาเวอร์ไลน์ เอ็นจิเนียริ่ง จำกัด (มหาชน) หรือ PLE ล่าสุด ณ เวลา 15:53 น. อยู่ที่ระดับ 0.70 บาท บวก 0.03 บาท หรือ 4.48% สูงสุดที่ระดับ 0.73 บาท ต่ำสุดที่ระดับ 0.67 บาท ด้วยมูลค่าซื้อขาย 3.59 ล้านบาท

โดยราคาหุ้น PLE ปรับตัวขึ้น หลังบริษัทฯ แจ้งตลาดหลักทรัพย์แห่งประเทศไทย ว่า เมื่อวันที่ 1 มีนาคม 2565 บริษัท พีแอลอี อินเตอร์เนชั่นแนล จำกัด (บริษัทย่อย) (PLEI) ทำสัญญาร่วมค้ากับบริษัท ออสซี่ คอนสตรัคชั่นส์ จำกัด (AUSY) ในนาม “กิจการร่วมค้า อินเตอร์-ออสซี่” (สัดส่วน PLEI  80%-AUSY 20%) เพื่อรับทำงานโครงการก่อสร้างทางหลวงพิเศษ หมายเลข 82 สายทางยกระดับบางขุนเทียน-บ้านแพ้ว ช่วงเอกชัย-บ้านแพ้ว ตอน 8 ดำเนินการก่อสร้างบนทางหลวงชนบทหมายเลข 35 ระหว่าง กม.31-207.250 -กม.33+366.000 รวมระยะทางประมาณ 2.159 กิโลเมตร มูลค่างาน 1,594.85 ล้านบาท ระยะเวลาก่อสร้าง 36 เดือน
ส่วนในวันที่ 9 ม.ค.66 บริษัทได้เข้าลงนามสัญญาจ้างเหมารื้อถอนงานเสาเข็มเจาะระบบเปียก งานกำแพงกันดิน งานเสาเข็มดินซีเมนต์ งานย้ายสาธารณูปโภค งานปรับปรุงพื้นที่ และงานอื่นๆ โครงการก่อสร้างอาคารใหม่ของโรงพยาบาลกรุงเทพคริสเตียน กับ มูลนิธิแห่งสภาคริสตจักรในประเทศไทย (โรงพยาบาลกรุงเทพคริสเตียน) มูลค่ารวม 464 ล้านบาท (รวม VAT)